[{"text_idx": "#000000", "text": "Saale Fischer, klavessinistSep 6, 2018"}, {"text_idx": "#000002", "text": "Alustuseks kostab ebama\u0308a\u0308rast kammermuusikat. Hetk hiljem vajutatakse Po\u0303hja-Londoni valges, lindude sa\u0308dinast kaikuvas to\u0308o\u0308toas makinupule ja klaverikvintett virtuaalse telefonitraadi teises otsas vaikib. Ekraanile ilmub tuttav kahune juuksepahmakas ning silmad, mille u\u0308mber palju-palju rohkem elukurde, kui ma\u0308letan u\u0308heltki meedias ringlevalt klantspildilt. Ha\u0308a\u0308l, mis on ku\u0308tkestanud maailma publikut neli aastaku\u0308mmet, ko\u0303lab aga endiselt kui Vargama\u0308e Kro\u0303o\u0303da suust. Muheda moega vanaema, vabandust \u2013 imetlusva\u0308a\u0308rne naine minu vastas \u2013, on sajandi hinnatumaid sopraneid, dame Emma Kirkby."}, {"text_idx": "#000003", "text": "Su\u0308ndisite keerulisel ajal ning teie isa oli mereva\u0308eohvitserina otseselt seotud Teise maailmaso\u0303jaga. Missugune oli keskkond, kus u\u0308les kasvasite, kas ja kus oli selles ruumi muusikale?"}, {"text_idx": "#000005", "text": "Ema ja\u0308i lapseootele ja 1947. aastal tuli ilmale mu o\u0303de, ku\u0308ll aga juba Inglismaal. 1949 su\u0308ndisin mina. Ehkki isa oli enamuse ajast merel, tuli meil tema ametite to\u0303ttu umbes iga kahe aasta ja\u0308rel kolida. Elasime Inglismaal ajutistes kodudes ja kolimiste to\u0303ttu ka\u0308isin kokku kuues erinevas koolis."}, {"text_idx": "#000006", "text": "Kui olin u\u0308heksane, kutsuti ema ja isa to\u0308o\u0308le Pakistani. Sobivate kohalike koolide puudumise to\u0303ttu otsustasid vanemad ja\u0308tta meid o\u0303ega Inglismaale internaatidesse. Neid oli ridamisi kolm, millest kaks viimast panustasid tugevalt muusikale. Laulmine oli mulle nagunii kogu aeg meeldinud, ja nii ma tegelesin ko\u0303vasti koorilauluga."}, {"text_idx": "#000007", "text": "Kas huvi vanamuusika vastu tekkis samuti koorilaulu pinnalt? Oli see huvi juba olemas ajaks, kui teist sai lauluo\u0303pilane?"}, {"text_idx": "#000008", "text": "Jah, vo\u0303ib ku\u0308ll nii o\u0308elda. Esimesed kokkupuuted varajase muusikaga olid mu viimases internaatkoolis. Seal oli u\u0308ks naiso\u0303petaja, kes muidu o\u0303petas klaverit ja klarnetiti, kuid vaimustus ka XVI sajandi madrigalidest, mille esitamiseks pani ta kokku eraldi koori. Mingil hetkel vo\u0303tsime ette William Byrdi neljaha\u0308a\u0308lse missa, laenasime veel tenoreid ja basse la\u0308hedal asuvast koolist \u2013 sinna kaotasingi oma su\u0308dame. Olin siis neliteist."}, {"text_idx": "#000009", "text": "U\u0308likooli astusin esiti ladina ja kreeka keele filoloogiasse, kuid paralleelselt la\u0308ksin laulma koori, mis tegeles varajase muusika esitamisega. See koor, Schola Cantorum Oxford, tegutseb endiselt. Nautisin ku\u0308ll u\u0308likoolis ka\u0308imist, aga mu elu keskpunktiks sai koorilaul, kuhu kulus kogu vaba aeg."}, {"text_idx": "#000011", "text": "Jessica Cash oli to\u0303epoolest nagu s\u030camaan, kes oskas igau\u0308hest ha\u0308a\u0308le va\u0308lja vo\u0303luda. Ta oli ka ise va\u0308ga hea solist. Ma arvan, et tema tarkus ja tugevus vokalistina tulenesid asjaolust, et tema enda esimesed o\u0303petajad polnud kuigi head. Olukorras, kus tuli valida uppumise vo\u0303i ujumise vahel, o\u0303ppis tema ujuma."}, {"text_idx": "#000012", "text": "O\u0303petades pu\u0308u\u0308dis ta la\u0308htuda o\u0303pilase enda eesma\u0308rkidest ja aidata noorel vokalistil nende eesma\u0308rkide poole minna. La\u0308hed tema juurde u\u0308he inimesena ja tuled teisena, samas ei ole sul ku\u0308ljes mingit koolkonna ma\u0308rki. Talle oli ta\u0308htis sa\u0308ilitada inimese omapa\u0308ra, kuid samas ka avada ja rakendada laulja potentsiaali \u2013 asi, mida ko\u0303ik pedagoogid peaksid tegema. Ehk just sel po\u0303hjusel usaldasid teda va\u0308ga paljud vanamuusika vokalistid, kes ka\u0308isid tema juures o\u0303ppimas, nii ka mina."}, {"text_idx": "#000013", "text": "Kas vanamuusika ja klassikalise vokalisti o\u0303petamine on kaks eri asja?"}, {"text_idx": "#000014", "text": "Seda peaks Jessica enda ka\u0308est ku\u0308sima. Mina olin toona oma to\u0303ekspidamistes kohati u\u0308sna ja\u0308a\u0308rapa\u0308ine, siis ta a\u0308rgitas mind proovima asju, mida pelgasin, na\u0308iteks valjemat ha\u0308a\u0308lt tekitama. Po\u0303himo\u0303tteliselt veenis ta inimesi, so\u0303ltumata spetsiifikast, va\u0308ljuma oma peas tekkinud kammitsaist ja keskenduma kehale. U\u0308htlasi mo\u0303tles ta ja\u0308tkuvalt va\u0308lja uusi vo\u0303tteid, kuidas o\u0303pilastega ha\u0308id tulemusi saavutada."}, {"text_idx": "#000015", "text": "Aga millised kvaliteedid ma\u0308a\u0308ratlevad nn vanamuusika vokalisti, eristavad teda klassikalisest lauljast?"}, {"text_idx": "#000016", "text": "Oi, klassikaline laulja vo\u0303ib laulda vanamuusikat ja vastupidi. Minu arvates kuulub aga romantilise muusika esitamine omaette kategooriasse. Esiteks on ku\u0308simus selles, kui valjult tahta laulda, ja missugused pillid lauljat saadavad. Minu jaoks on saade ma\u0308a\u0308rava ta\u0308htsusega. Asi, mis mind lauljana n-o\u0308 toidab, millele ma musitseerides reageerin, on minu puhul konkreetselt na\u0308iteks lauto vo\u0303i klavessiini ta\u0308mber, obbligato-oboe kuskil aarias. Pean tunnistama, et mul lihtsalt vedas \u2013 ajal, mil ma o\u0303ppisin u\u0308likoolis, oli minu u\u0308mber palju katsetamist, kaastudengid avastasid eriskummaliste ta\u0308mbritega vanu pille ja vaatasid, mis nendega teha annab. Klaver ja\u0308i minu elus kuidagi tagaplaanile, ei sobitunud repertuaariga, mis mind ko\u0303netas. Olgu Dowland vo\u0303i Purcell, Bach vo\u0303i Monteverdi \u2013 nad on ko\u0303ik erinevad heliloojad, aga ma ei pu\u0308u\u0308dnud neid teadlikult erineva ha\u0308a\u0308lega laulda, pigem tajuda, mismoodi nende muusika pillidel ko\u0303neleb ja sellele oma \u201cpilliga\u201d reageerida. Tegemist on ju ku\u0308llaltki vaiksete instrumentidega. Siia juurde tuleb veel asjaolu, et vanamuusikale omaseid kaunistusi lihtsalt ei saa laulda valjemalt kui mezzoforte\u2019s, ha\u0308sti avatud ko\u0303riga, sest nende loomulik paindlikkus kaoks niiviisi a\u0308ra."}, {"text_idx": "#000017", "text": "Teine oluline aspekt, mis vanamuusikat muudest stiilidest tugevalt eristab, on lauldava teksti asetumine esituse keskpunkti. Na\u0308iteks mingis mo\u0303ttes on klassikalise ooperi kontekstis kasutatav va\u0308ljend canto lirico eksitav, see viitab eelko\u0303ige suure ooperliku ha\u0308a\u0308le tekitamisele, lauldav tekst on seejuures marginaalse ta\u0308htsusega."}, {"text_idx": "#000018", "text": "Minu jaoks on hea esituse juures ko\u0303ige olulisem selge, muusikasse u\u0308le kantud ko\u0303nelemine. A\u0308rgem unustagem ka, et retoorikao\u0303pe kuulus tollel ajal hea hariduse juurde, ko\u0303ik heliloojad valdasid seda."}, {"text_idx": "#000019", "text": "Kes olid need kaastudengid, kellega te vanamuusikamaailma avastasite? Me oleme praegu oma jutuga 1970. aastate Oxfordis?"}, {"text_idx": "#000020", "text": "Jah, 1970-ndate teises pooles. Na\u0308iteks keskaja ja renessansi repertuaari tegime koos Bernard Thomasega, kes ma\u0308ngis toona ansamblis Musica Reservata. Tal oli kastita\u0308is krummhorne, tsinke, rauschpfeiffe\u2019sid, plokkflo\u0308o\u0308te ja muud huvitavat. Siis oli Andrew Parrott, kes on ta\u0308naseks u\u0308ks tunnustatumaid vanamuusikadirigente, aga ka erudeeritumaid muusikateadlasi, tema laulis ja ma\u0308ngis vahel ka viiulit. Andrew Parrott oli juba siis meie jaoks juhtfiguur, tema valis na\u0308iteks repertuaari. Sellesse aega ja\u0308a\u0308b ka tema Taverner Choir\u2019i asutamine, kus ma samuti kaasa laulsin; praegu on nad endiselt va\u0308ga aktiivsed."}, {"text_idx": "#000021", "text": "Edasi Michael Lowe, lautomeister, kelle pillidel ma\u0308ngivad praegu mitmed kolleegid, ja veel paar inimest, kes ta\u0308naseks enam muusikaga ei tegele."}, {"text_idx": "#000022", "text": "Meie tegevus oli toona va\u0308ga rohujuuretasandil \u2013 alustasime keskajast ja vararenessansist, jumaldasime heliloojaid nagu Guillaume Dufay, Gilles Binchois ... Edasi tulid John Dowland, Claudio Monteverdi \u2013 sisuliselt muusika, mida sai esitada va\u0308ikese ansambliga."}, {"text_idx": "#000023", "text": "Pa\u0308rast u\u0308likooliaega tulid kutsed ansamblitesse, kel oli vo\u0303rreldes meie seltskonnaga mo\u0303neaastane edumaa, sh juba mainitud Musica Reservata, Jaye Consort, Peter Holmani uus ansambel, praeguse nimega the Parley of Instruments. Palju-palju n-o\u0308 uusi initsiatiive."}, {"text_idx": "#000024", "text": "Mo\u0303ned aastad hiljem algas kaua kestnud koosto\u0308o\u0308 lautoma\u0308ngija Anthony Rooley (Consort of Musicke) ja dirigent Christopher Hogwoodiga (Academy of Ancient Music). Mo\u0303lemad, mina sealhulgas, olime o\u0303nnega koos, sest meie tegevust toetas Decca plaadifirma, mille va\u0308ga loominguline produtsent Peter Wadland oli \u201cFlorilegiumi\u201d sarja raames valmis proovima asju, mida varem polnud lihtsalt olemas olnud."}, {"text_idx": "#000025", "text": "Raskusjo\u0303u u\u0308letamine. Kiirpilk Magnus Lindbergi orkestrimuusikale"}]